রাহুল গান্ধীর বিরুদ্ধে মানহানির মামলায় সুপ্রিম স্থগিতাদেশ

নয়াদিল্লি: রাহুল গান্ধীর (Rahul Gandhi) বিরুদ্ধে মানহানির মামলায় স্থগিতাদেশ দিল সুপ্রিম কোর্ট (Supreme Court)। অভিযোগ খারিজ করার জন্য রাহুলের আবেদনের পরিপ্রেক্ষিতে ঝাড়খণ্ড সরকার এবং অভিযোগকারীর বক্তব্য তলব করলেন বিচারপতি বিক্রম নাথ ও বিচারপতি সন্দীপ মেহতা। কেন্দ্রীয় স্বরাষ্ট্রমন্ত্রী এবং ভারতীয় জনতা পার্টির প্রাক্তন সভাপতি অমিত শাহকে (Amit Shah) ‘খুনে অভিযুক্ত’ বলে মন্তব্য করায় মানহানির মামলা দায়ের হয়েছিল।

লোকসভার বিরোধী দলনেতার পক্ষে দাঁড়িয়েছিলেন বরিষ্ঠ আইনজীবী অভিষেক মনু সিংভি (Abhishek Manu Singhvi) । সর্বোচ্চ আদালতে তিনি জানান, অভিযোগ দায়ের করেছেন তৃতীয় পক্ষ। কিন্তু মানহানির মামলায় তৃতীয় পক্ষের অভিযোগ দায়ের করার সুযোগ নেই। কারণ এমন ক্ষেত্রে তৃতীয় পক্ষের ক্ষতিগ্রস্ত হওয়ার প্রশ্ন নেই।

আরও পড়ুন: বিহারের চম্পারণে বিষাক্ত মদে ৭ জনের মৃত্যু, তদন্তের নির্দেশ

নবীন ঝা নামে এক বিজেপি কর্মী ২০১৮ সালে কংগ্রেস নেতার বিরুদ্ধে মানহানির মামলা রুজু করেছিলেন। তাঁর আরও অভিযোগ, বিজেপি কর্মীদের ‘মিথ্যুক’ এবং ক্ষমতায় মত্ত’ অভিহিত করেন কংগ্রেস নেতা। রাহুলের আইনজীবী সিংভি বলেন, এমন প্রচুর রায় আছে, যেখানে বলা হয়েছে, শুধুমাত্র যিনি ক্ষতিগ্রস্ত তিনিই মানহানির মামলা করতে পারেন, তৃতীয় পক্ষ পারেন না।

রাহুলের আইনজীবীর যুক্তির উত্তর চেয়ে ঝা এবং ঝাড়খণ্ড সরকারকে চার সপ্তাহের সময় দেওয়া হয়েছে। এই সময়ে রাহুলের বিরুদ্ধে কোনও আইনি প্রক্রিয়া চালানো যাবে না। প্রসঙ্গত, এই মানহানির মামলা বাতিল করতে ঝাড়খণ্ড হাইকোর্টে আবেদন করেছিলেন রাহুল কিন্তু সেই আবেদন খারিজ হয়ে যায়।